
Text rozhodnutia
Súd: Krajský súd Košice Spisová značka: 7S/63/2014 Identifikačné číslo súdneho spisu: 7014200624 Dátum vydania rozhodnutia: 15. 10. 2014 Meno a priezvisko sudcu, VSÚ: JUDr. Jozef Kuruc ECLI: ECLI:SK:KSKE:2014:7014200624.2 ROZSUDOK V MENE SLOVENSKEJ REPUBLIKY Krajský súd v Košiciach v senáte zloženom z predsedu senátu JUDr. Jozefa Kuruca a členov senátu JUDr. Tamary Sklenárovej a JUDr. Juraja Tymka v právnej veci žalobcu U. L. K., trvale bytom R. A., toho času Pobytový tábor v A., zastúpeného JUDr. Miroslavou Mittelmannovou, advokátkou, so sídlom Hurbanovo námestie č. 5, Bratislava, proti žalovanému Prezídium Policajného zboru, Úrad hraničnej a cudzineckej polície, Riaditeľstvo hraničnej a cudzineckej polície Sobrance, Štefánikova 10, Sobrance, o preskúmanie zákonnosti rozhodnutia žalovaného č. p.: PPZ-HCP-SO3-94-001/2014 zo dňa 20.03.2014, takto r o z h o d o l : Žalobu z a m i e t a . Žalobcovi n e p r i z n á v a právo na náhradu trov konania. o d ô v o d n e n i e : Žalobou zo dňa 23.05.2014 doručenou Krajskému súdu v Košiciach dňa 28.05.2014 sa žalobca domáhal zrušenia rozhodnutia žalovaného č. p.: PPZ-HCP-SO3-94-001/2014 zo dňa 20.03.2014, ktorým bolo potvrdené odopretie vstupu Oddelenia hraničnej kontroly Policajného zboru Čierna nad Tisou č. p.: PPZ- HCP-SO11-17-002/2014 zo dňa 07.02.2014, ako aj rozhodnutia prvostupňového správneho orgánu a vrátenia veci na ďalšie konanie. Oddelenie hraničnej kontroly Policajného zboru Čierna nad Tisou ako prvostupňový správny orgán rozhodnutím č. p.: PPZ-HCP-SO11-17-002/2014 zo dňa 07.02.2014 odoprel vstup žalobcovi na územie Slovenskej republiky podľa článku 13 ods. 1 Kódexu schengenských hraníc z dôvodu, že nemá platné vízum alebo povolenie na pobyt. V odvolaní proti rozhodnutiu správneho orgánu prvého stupňa žalobca žiadal, aby bolo rozhodnutie č. p.: PPZ-HCP-SO11-17-002/2014 zo dňa 07.02.2014 o odopretí vstupu zrušené a vykonaná náprava. Odvolacie námietky žalobcu proti rozhodnutiu správneho orgánu prvého stupňa korešpondujú so žalobnými námietkami proti napadnutému rozhodnutiu žalovaného. Žalovaný napadnutým rozhodnutím podľa § 59 ods. 1 zákona č. 71/1967 Zb. o správnom konaní v znení neskorších predpisov (ďalej len „zákon o správnom konaní“) potvrdil rozhodnutie vydané Oddelením hraničnej kontroly Policajného zboru Čierna nad Tisou, dňa 07.02.2014 pod č. p.: PPZ-HCP- SO11-17-002/2014 a odvolanie účastníka konania zamietol. V odôvodnení napadnutého rozhodnutia žalovaný uviedol, že z konania, ktoré predchádzalo vydaniu napadnutého rozhodnutia vyplýva, že účastník konania dňa 07.02.2014 v ranných hodinách o 04.21 hod., po príchode medzinárodným vlakom č. 8861 sa na hraničnom priechode Čierna nad Tisou podrobil hraničnej kontrole, kde predložil platný cestovný doklad R. republiky, v ktorom nemal platné vízum alebo platné povolenie na pobyt, resp. platné dlhodobé vízum, ktoré by ho oprávňovali na vstup na územie Slovenskej republiky alebo iného členského štátu Európskej únie. Na základe uvedených skutočností bol v zmysle ustanovenia čl. 13 ods. 1 (formulár pre odopretie vstupu na hranici - písm. „C“ - osoba nemá platné vízum alebo povolenie na pobyt) Kódexu schengenských hraníc účastníkovi konania odopretý vstup na územie Slovenskej republiky. V odôvodnení napadnutého rozhodnutia žalovaný poukázal na odvolacie námietky žalobcu proti rozhodnutiu prvostupňového správneho orgánu a uviedol, že z úradných záznamov policajtov, ktorí vykonávali hraničnú kontrolu účastníka konania a zo stanoviska Oddelenia hraničnej kontroly Policajného zboru Čierna nad Tisou k odvolaniu proti rozhodnutiu o odopretí vstupu vydaného účastníkovi konania vyplýva, že dňa 07.02.2014 pri výkone služby na hraničnom priechode Čierna nad Tisou - Čop bola v čase od 04.21 hod. do 05.20 hod. vykonaná hraničná kontrola medzinárodného osobného vlaku Os. č. 8861 v smere z Ukrajiny na územie Slovenskej republiky. Počas hraničnej kontroly bol kontrolovaný štátny príslušník R. republiky L. K. U.. Účastník konania počas hraničnej kontroly predložil platný cestovný doklad, v ktorom nemal platné vízum alebo platné povolenie na pobyt, resp. platné dlhodobé vízum, ktoré by ho oprávňovali na vstup na územie Slovenskej republiky alebo iného členského štátu Európskej únie. Uviedol, že po tomto zistení bol účastník konania požiadaný, aby sa dostavil na Oddelenie hraničnej kontroly Policajného zboru v Čiernej nad Tisou za účelom dokumentovania odopretia vstupu. Poukázal na to, že účastníkovi konania boli pretlmočené a vysvetlené jednotlivé úkony, ich význam a taktiež aj ďalší postup, ktorý sa bude vykonávať za účelom odopretia vstupu. Účastník konania bol následne prevezený hliadkou na Oddelenie hraničnej kontroly Policajného zboru v Čiernej nad Tisou, kde boli vykonané úkony súvisiace s odopretím vstupu a včase o 06.00 hod. mu bol odovzdaný štandardný formulár pre odopretie vstupu na hranici (vzor formulára je uvedený v časti B prílohy V Kódexu schengenských hraníc) podľa čl. 13 Kódexu schengenských hraníc. Účastníkovi konania bol tento formulár vydaný v slovenskom jazyku a z dôvodu pochopenia a prekladu textu aj v anglickom jazyku. V odôvodnení napadnutého rozhodnutia žalovaný ďalej uviedol, že prítomnosť tlmočníka počas vykonávania hraničnej kontroly, ako aj pri vykonávaní úkonov o odopretí vstupu neukladá žiadna právna norma viď Zákon o pobyte cudzincov, ako aj Kódex schengenských hraníc. Konštatoval, že prevzatie uvedeného formulára po prečítaní prekladu účastník konania odmietol podpísať. Tiež mu bola odovzdaná aj písomná informácia o kontaktných miestach, ktoré sú schopné poskytnúť informácie o predstaviteľoch príslušných konať v mene štátneho príslušníka tretej krajiny v súlade s vnútroštátnym právom. Táto písomná informácia bola účastníkovi konania odovzdaná obdobným spôsobom ako formulár pre odopretie vstupu. Žalovaný ďalej uviedol, že účastník konania počas výkonu hraničnej kontroly, počas jeho prevozu na Oddelenie hraničnej kontroly Policajného zboru v Čiernej nad Tisou a pri realizácii úkonov súvisiacich s odopretím vstupu a následnom zotrvaní na uvedenom oddelení, ako ani pri prevoze z OHK PZ na hraničný priechod za účelom výkonu odopretia vstupu s policajtmi nekomunikoval a počas celej tejto doby neprejavil vôľu o udelenie azylu a ani nepožiadal o azyl v anglickom jazyku, ako to tvrdí v odvolaní, čo je podložené úradnými záznamami policajtov. Konštatoval, že účastník konania sa v čase od 04.50 hod. do 14.00 hod. nachádzal vo vestibule budovy Oddelenia hraničnej kontroly Policajného zboru v Čiernej nad Tisou z dôvodu, že najbližší vlak smerom na Ukrajinu bol vypravený z hraničného priechodu Čierna nad Tisou - Čop až o 14.41 hod. a hraničný priechod Čierna nad Tisou - Čop nie je vybavený tranzitnou miestnosťou, kde by účastník konania mohol počas konania odopretia vstupu zotrvať do odchodu najbližšieho spoja na Ukrajinu. Ďalším dôvodom bolo aj to, že všetky potrebné úkony k odopretiu vstupu je možné vykonať len v priestoroch budovy OHK PZ Čierna nad Tisou, ktorá je špecifická tým, že sa nachádza mimo hraničný priechod v meste Čierna nad Tisou, vzdialená cca 3 km od hraničného priechodu. Konštatoval, že účastník konania počas celej doby zotrvania na OHK PZ Čierna nad Tisou bol „de jure“ v štádiu konania o odopretí vstupu a nebol mu na hraničnom priechode povolený vstup na územie SR. Poukázal na to, že počas celého pobytu sa s účastníkom konania v prípade potreby komunikovalo v anglickom alebo ruskom jazyku. Účastníkovi konania nebola nijako obmedzená osobná sloboda, taktiež mu bolo ponúknuté, že môže ísť v sprievode hliadky do obchodu, aby si kúpil jedlo. Žalovaný ďalej uviedol, že účastník konania počas pobytu na Oddelení hraničnej kontroly Policajného zboru v Čiernej nad Tisou ani raz neprejavil záujem o udelenie azylu, ani raz nevyslovil žiadne slovo, ktoré by sa podobalo slovu „azyl“, rovnako policajti nepočuli, že by tvrdil, že im nerozumie alebo že by chcel tlmočníka z anglického jazyka do slovenského alebo naopak. Počas celej doby pobytu účastníka konania na Oddelení hraničnej kontroly Policajného zboru v Čiernej nad Tisou policajti nezaregistrovali žiadne prekážky v komunikácii s ním. V odôvodnení napadnutého rozhodnutia žalovaný citoval článok 5 ods. 1 písm. b/, článok 13 ods. 1, 2 Kódexu schengenských hraníc, prílohu V časť A odsek 3 písmeno b/ Kódexu schengenských hraníc a konštatoval, že účastník konania nespĺňal podmienku pre vstup štátnych príslušníkov tretej krajiny stanovenú v článku 5 ods. 1 písm. b/ Kódexu schengenských hraníc, čím v plnej miere naplnil zákonný dôvod na odopretie vstupu na územie Slovenskej republiky v zmysle čl. 13 ods. 1 (formulár pre odopretie vstupu na hranici - písm. „C“) Kódexu schengenských hraníc a z tohto dôvodu mu bolo vydané rozhodnutie o odopretí vstupu, ktoré bolo vydané v súlade s článkom 13 ods. 2 Kódexu schengenských hraníc. Poukázal na to, že v prípade odopretia vstupu štátnemu príslušníkovi tretej krajiny sa policajný útvar riadi v zmysle ustanovenia čl. 13 (Kódex schengenských hraníc) a nie podľa Správneho poriadku. Žalovaný v odôvodnený napadnutého rozhodnutia ďalej konštatoval, že prevzatie uvedeného formulára po prečítaní prekladu účastník konania odmietol podpísať a správny orgán toto odmietnutie zaznačil do formulára v oddiele pripomienky. Citovanú správu Vysokého komisára OSN, ktorú predložil účastník konania ako dôkaz, považoval žalovaný v tomto prípade za irelevantnú, nakoľko táto pojednáva o dodržiavaní práv osôb podliehajúcich azylovému režimu, teda osôb, ktoré požiadajú o azyl na území Ukrajiny. Uviedol, že účastník konania, ako to vyplýva z jeho odvolania, sa pred svojím neoprávneným vstupom na územie Slovenskej republiky zdržiaval na území Ukrajiny, kde o azyl nepožiadal. K námietke účastníka konania, že došlo k porušeniu čl. 3 Európskeho dohovoru o ochrane ľudských práv a základných slobôd, žalovaný uviedol, že každé rozhodnutie vydané štátnym orgánom v správnom konaní je individuálnym právnym aktom. Podkladom na jeho vydanie, teda na rozhodnutie vo veci samej, je individuálne posúdenie skutkového stavu veci na základe konkrétnych dôkazov, resp. zistení získaných počas konania. Poukázal na to, že správy jednotlivých medzinárodných organizácií v takýchto prípadoch môžu byť nápomocné pri získaní všeobecného prehľadu, avšak nemôžu byť výlučným podkladom pre vydanie rozhodnutia. V závere napadnutého rozhodnutia žalovaný konštatoval, že v zmysle § 32 ods. 1 zákona o správnom konaní urobil všetko potrebné, aby bol presne a úplne zistený skutočný stav veci a nie je potrebné zaobstarať a vykonať ďalšie dôkazy, ktoré by zakladali nutnosť doplnenia konania. Včas podanou žalobou sa žalobca domáhal zrušenia rozhodnutia žalovaného, ktorým bolo potvrdené odopretie vstupu Oddelenia hraničnej kontroly Policajného zboru Čierna nad Tisou č. p.: PPZ-HCP- SO11-17-002/2014 zo dňa 07.02.2014, ako aj rozhodnutia prvostupňového správneho orgánu a vrátenia veci na ďalšie konanie. V podanej žalobe žalobca uviedol, že nesúhlasí s rozhodnutím prvostupňového správneho orgánu ani s rozhodnutím žalovaného z dôvodov ustanovených v§ 250j ods. 2 písm. a/, d/ zákona č. 99/1963 Zb. Občiansky súdny poriadok, a teda, že rozhodnutie správneho orgánu vychádzalo z nesprávneho právneho posúdenia a rozhodnutie je nepreskúmateľné pre nezrozumiteľnosť alebo pre nedostatok dôvodov. Žalobca uviedol, že dňa 07.02.2014 vstúpil na územie Slovenskej republiky cez hraničný priechod Čierna nad Tisou. Vo vlaku bol podrobený hraničnej kontrole, počas ktorej požiadal príslušníkov Policajného zboru o azyl. Svoju žiadosť, ako aj dôvody žiadosti uvádzal v angličtine, keďže slovenský jazyk neovládal. V sprievode príslušníkov Policajného zboru musel vystúpiť z vlaku a bol prevezený na prvostupňový správny orgán. Poukázal na to, že príslušníci Policajného zboru do konania so žalobcom neustanovili žiadneho tlmočníka, ktorý by zabezpečil tlmočenie medzi nimi a žalobcom. Na prvostupňovom správnom orgáne mu boli predložené na podpis dokumenty, ale z dôvodu, že im neporozumel, ich odmietol podpísať. Uviedol, že prvostupňový správny orgán odoprel žalobcovi dňa 07.02.2014 vstup na územie Slovenskej republiky a previezol ho na vlak smerujúci naspäť na územie Ukrajiny. Na prvostupňovom správnom orgáne mal k dispozícii letáčik mimovládnej organizácie Ligy za ľudské práva. Ďalej uviedol, že po návrate na Ukrajinu ihneď na druhý deň kontaktoval e-mailom Ligu za ľudské práva a žiadal ju o pomoc. Dňa 24.04.2014 sa opätovne pokúsil vstúpiť na územie Slovenskej republiky a žiadať o azyl, čo sa mu v konečnom dôsledku nakoniec aj podarilo a momentálne je umiestnený v Záchytnom tábore v T.. K námietke nepreskúmateľnosti rozhodnutia žalovaného pre nedostatok dôvodov v súvislosti s porušením práva na tlmočníka, žalobca poukázal na článok 47 ods. 2 Ústavy SR a uviedol, že porušenie procesného práva žalobcu (právo na tlmočníka) malo za následok skutočnosť, že žalobca neporozumel obsahu dokumentov, preto ich odmietol podpísať. Konštatoval, že prvostupňový správny orgán, ako aj žalovaný, mali povinnosť rešpektovať ústavne právo žalobcu na tlmočníka, keď v konaní zistili, že neovláda slovenský jazyk, v ktorom sa viedlo konanie. Uviedol, že v prospech žalobu je možné analogicky aplikovať aj nedávny rozsudok Najvyššieho súdu Slovenskej republiky sp. zn. 10Sža/9/2014 a poukázal na to, že oba správne orgány preto nemôžu mať pochybnosti o rozhodnutí žalobcu nepodpísať dokumenty, ak argumentuje tým, že im neporozumel. Vyslovil názor, že prvostupňový orgán mal preto v konaní o odopretie vstupu žalobcu na územie Slovenskej republiky ustanoviť tlmočníka, ktorý by žalobcovi tlmočil konanie, preložil mu dokumenty, ktoré mal podpísať a vyhnúť sa tomu, že by žalobca mohol mať pochybnosť o tom, čo podpisuje. Keďže žalobca pochybnosti mal a prvostupňový správny do konania tlmočníka neustanovil, porušil tým ústavné právo žalobcu na tlmočníka. V podanej žalobe žalobca ďalej uviedol, že rozhodnutie žalovaného o odvolaní je nepreskúmateľné pre nedostatok dôvodov, pokiaľ ide o námietku týkajúcu sa porušenia práva na tlmočníka. Konštatoval, že neobsahuje žiadne odôvodnenie v súvislosti s touto námietkou, a teda nie je zrejmé, na základe čoho vyhodnotil žalovaný postup prvostupňového správneho orgánu, pokiaľ ide o námietku porušenia práva na tlmočníka, za zákonný. K námietke nesprávneho právneho posúdenia veci, pokiaľ ide o posúdenie prípadu žalobcu (prednosť odopretia vstupu pred právom podať žiadosť o azyl) a aplikáciu vnútroštátneho práva (Správneho poriadku) a nepreskúmateľnosť rozhodnutia pre nedostatok dôvodov v súvislosti s neaplikáciou vnútroštátneho práva na konanie so žalobcom uviedol, že podľa § 3 ods. 2 písm. a/ zákona č. 480/2002 Z. z. o azyle a o zmene a doplnení niektorých zákonov v znení neskorších predpisov (ďalej len „zákon o azyle“) je „príslušným na prijatie vyhlásenia, ak ide o cudzinca, ktorý žiada o udelenie azylu alebo poskytnutie doplnkovej ochrany pri vstupe na územie Slovenskej republiky, policajný útvar v mieste hraničného priechodu“. Železničný priechod Čierna nad Tisou je oficiálne ustanovený za hraničný priechod, preto v tomto prípade bola splnená podmienka miestnej príslušnosti na podanie žiadosti o udelenie azylu (tzv. vyhlásenie). Konštatoval, že príslušníci Policajného zboru porušením ústavne garantovaného práva žalobcu na tlmočníka nemali možnosť zistiť, či osoba, v prípade ktorej konajú o odmietnutí vstupu na územie Slovenskej republiky, nie je osoba, ktorá potrebuje medzinárodnú ochranu. Žalobca ďalej poukázal na zákon č. 404/2011 Z. z. o pobyte cudzincov a o zmene a doplnení niektorých zákonov (ďalej len „zákon o pobyte cudzincov“), ktorý ustanovuje, že vstup nemožno odoprieť štátnemu príslušníkovi tretej krajiny, ktorý počas hraničnej kontroly podal žiadosť o udelenie azylu. Žalobca na základe týchto právnych úprav považoval za zrejmé, že prvostupňový správny orgán nemal v danom prípade postupovať podľa ustanovenia § 13 ods. 1 Kódexu schengenských hraníc, pretože v čase rozhodovania o odopretí vstupu žalobca na území Slovenskej republiky žiadal o udelenie azylu, a teda neboli splnené podmienky pre odopretie vstupu žalobcu na územie Slovenskej republiky. Žalobca ďalej uviedol, že žalovaný nesprávne právne posúdil vec, keď na prípad žalobcu neaplikoval aj ustanovenia Správneho poriadku a postupoval len podľa ustanovení Kódexu schengenských hraníc. Poukázal na rozsudok Súdneho dvora v prípade Costa v. ENEL 6/64 a konštatoval, že zásada prednosti Kódexu schengenských hraníc na postup pri odopretí vstupu je nesporná, keďže zákon o pobyte cudzincov neupravuje postup pri odopretí vstupu. Nakoľko však Kódex neupravuje procesné oprávnenie cudzincov v súvislosti s odopretím vstupu, platí, že pokiaľ ide o ich dodržanie, mal prvostupňový správny orgán postupovať v súlade s vnútroštátnou právnou úpravou, a teda aplikovať Zákon o správnom konaní, resp. zákon o pobyte cudzincov. K uvedenej námietke poznamenal, že mu správny orgán umožnil svojím konaním vstup na územie Slovenskej republiky, keďže počas hraničnej kontroly opustil vlak a strávil niekoľko hodín na policajnom útvare, a teda už nemal v danom čase zákonnú možnosť na vydanie rozhodnutia o odopretí vstupu, pretože svojím vlastným postupom zapríčinil, že žalobcovi bolo umožnené vstúpiť a zotrvať niekoľko hodín na území Slovenskej republiky. K námietke nepreskúmateľnosti rozhodnutia pre nedostatok dôvodov v súvislosti s neodôvodnením alebo nedostatočným odôvodnením, pokiaľ ide o námietky porušenia čl. 3 Európskeho dohovoru o ľudských právach a základných slobodách a námietok v súvislosti s postupom, ktorý je v rozpore s ustanoveniami Kódexu schengenských hraníc žalobca uviedol, že už v odvolaní namietal aj porušenie čl. 3 Európskeho dohovoru o ľudských právach a základných slobodách, pričom rozsiahlo argumentoval, pokiaľ ide o porušenie tohto článku poukazom na rozsudok Európskeho súdu pre ľudské práva Hirsi Jamaa a ostatní proti Taliansku (sťažnosť č. 27765/09, rozsudok z 23.02.2012). V podanej žalobe žalobca ďalej uviedol, že jeho návrat na Ukrajinu je porušením princípu zákazu vrátenia (tzv. princíp non-refoulement), ako aj ochrany zaručenej čl. 3 Dohovoru a odvolal sa aj na správu Úradu Vysokého komisára OSN pre utečencov z júla 2013. Mal za to, že v jeho prípade prvostupňový správny orgán tieto informácie nezohľadnil a žiadnym spôsobom sa nevysporiadal s rizikami, ktorému mu na Ukrajine hrozia, a to konkrétne odopretie vstupu do azylového konania, spravodlivé konanie a najmä riziko návratu do krajiny jeho pôvodu - R.. V závere podanej žaloby žalobca uviedol, že žalovaný sa rovnako nevysporiadal ani s námietkou, pokiaľ ide o postup prvostupňového správneho orgánu, ktorý je v rozpore s ustanoveniami Kódexu schengenských hraníc, konkrétne odôvodnenia (recitálu) 7,20 a článkom 6, čiže rozhodnutie o odvolaní je nepreskúmateľné pre nedostatok dôvodov aj v tejto jeho časti. Žalovaný v písomnom vyjadrení zo dňa 26.06.2014 poukázal na dôvody, ktoré sú obsahom napadnutého rozhodnutia a ďalej uviedol, že z úradných záznamov policajtov, ktorí vykonávali hraničnú kontrolu, ako aj z úradného záznamu policajta vykonávajúceho stálu službu, ktorý komunikoval so žalobcom vyplýva, že pri vykonávaní úkonov bol prítomný policajt ovládajúci anglický jazyk. Týmto policajtom boli žalobcovi vysvetlené jednotlivé úkony a ich význam. Uviedol, že osoba, ktorá nespĺňa podmienky vstupu, podpisuje uvedený formulár o odopretí vstupu nie z dôvodu, že súhlasí so skutočnosťami uvedenými vo formulári, t.j., že súhlasí s odopretím vstupu, ale svojím podpisom iba potvrdzuje prevzatie uvedeného tlačiva. Na základe uvedeného tvrdenie žalobcu, že neporozumel obsahu dokumentov, žalovaný považuje za zavadzajúce a prítomnosť policajta, ktorý so žalobcom komunikoval v anglickom jazyku, ktorému žalobca rozumel, je podľa právneho názoru žalovaného postačujúca na vykonávanie úkonov súvisiacich s odopretím vstupu. Poukázal na to, že prítomnosť tlmočníka neukladá žiadna právna norma. Žalovaný ďalej uviedol, že odopretie vstupu možno považovať za obdobu rozkazného konania. Z dôvodu, že rozhodnutie podľa ustanovenia § 13 ods. 2 Kódexu schengenských hraníc (štandardný formulár pre odopretie vstupu), nadobúda účinnosť okamžite po jeho vydaní, že podanie odvolania nemá odkladný účinok a z dôvodu, že rozhodnutie o odopretí vstupu musí byť vykonané neodkladne, žalovaný nevidel žiaden dôvod na pribratie tlmočníka. V závere písomného vyjadrenia žalovaný poznamenal, že odopretie vstupu nezakladá právne následky do budúcnosti. Ide o rozhodnutie, ktoré je vydané z dôvodu, že štátny príslušník tretej krajiny nespĺňa podmienky vstupu v danom okamihu. Uvedené potvrdzuje aj prípad žalobcu, ktorý po odopretí vstupu pricestoval dňa 24.04.2014 na hraničný priechod v Ubli, kde požiadal o udelenie azylu a momentálne sa nachádza v Pobytovom tábore v Rohovciach. Z uvedených dôvodov považoval žalovaný žalobu za bezpredmetnú. Krajský súd v Košiciach v konaní podľa § 247 a nasl. O.s.p. po preskúmaní napadnutého rozhodnutia a oboznámení sa s administratívnym spisom žalovaného a správneho orgánu prvého stupňa dospel k záveru, že žaloba nie je dôvodná. Na pojednávaní súdu dňa 15.10.2014 právna zástupkyňa žalobcu zotrvala na žalobných námietkach. Uviedla, že navrhuje napadnuté rozhodnutie žalovaného zrušiť z dôvodu nesprávneho právneho posúdenia veci a z dôvodu nepreskúmateľnosti jeho rozhodnutia pre nedostatok dôvodov. Poukázala na to, že žalobca sa na územie Slovenskej republiky dopravoval s cieľom požiadať tu o azyl. Ďalej uviedla, že v konaní došlo k porušeniu jeho procesných práv pokiaľ ide o právo, aby mu bol pridelený tlmočník, čo vyplýva z článku 47 ods. 2 Ústavy Slovenskej republiky, pričom toto ustanovenie sa vzťahuje na všetky orgány verejnej moci a na všetky typy v konaní. Uviedla, že žalobca požiadal o túto formu medzinárodnej ochrany, pričom nebolo v tomto smere zo strany správneho orgánu prvého stupňa na jeho žiadosť reagované. Poukázala na judikát Najvyššieho súdu SR uvedený aj v podaní žaloby, pokiaľ ide o procesné práva cudzinca vo vzťahu k tlmočeniu. V prípade, ak by bola akceptovaná žiadosť žalobcu o poskytnutie azylu, o jeho žiadosti by rozhodoval migračný úrad. Podľa názoru žalobcu došlo k porušeniu jeho procesných práv, a to pokiaľ ide o vnútroštátny právny poriadok, ako aj porušenie článku 3 Európskeho dohovoru. Poukázala na to, že žalovaný sa vo svojom rozhodnutí nedostatočne vyporiadal s námietkou týkajúcou sa nároku žalobcu na tlmočníka, a preto jeho rozhodnutie vo vzťahu k tejto odvolacej námietke je potrebné považovať za nepreskúmateľné. Z uvedených dôvodov navrhla zrušiť rozhodnutie žalovaného, ako aj rozhodnutie správneho orgánu prvého stupňa a vrátiť vec žalovanému na ďalšie konanie. Poverená zamestnankyňa žalovaného na pojednávaní súdu uviedla, že zástupkyňa žalobcu nemá dostatočné informácie o následnom azylovom konaní jej klienta. Uviedla, že žalobca dňa 24.04.2014 na hraničnom priechode v Ubli požiadal o udelenie azylu, pričom Ministerstvo vnútra Slovenskej republiky mu azyl neudelilo a nebola mu poskytnutá ani doplnková ochrana. Ďalej uviedla, že dňa 09.09.2014 žalobca opustil Pobytový tábor v A. a dňom 16.09.2014 bol vyradený z evidencie žiadateľov o poskytnutie azylu. Podľa § 12 ods. 1 zákona č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov (ďalej len „zákon č. 404/2011 Z. z.“), policajný útvar na hraničnom priechode je oprávnený štátnemu príslušníkovi tretej krajiny odoprieť vstup podľa osobitného predpisu.28) poznámka s číslom 28) Čl. 13 nariadenia (ES) č. 562/2006. Podľa § 12 ods. 2 zákona č. 404/2011 Z. z., policajný útvar na hraničnom priechode je oprávnený štátnemu príslušníkovi tretej krajiny odoprieť vstup aj vtedy, ak jeho pobyt už dosiahol maximálnu dĺžku podľa medzinárodnej zmluvy.29) poznámka s číslom 29) Čl. 4 Zmluvy medzi Slovenskou republikou a Ukrajinou o malom pohraničnom styku (oznámenie č 441/2008 Z. z.). Podľa § 12 ods. 3 zákona č. 404/2011 Z. z., vstup nemožno odoprieť štátnemu príslušníkovi tretej krajiny, ktorý má udelený pobyt v Slovenskej republike, ktorý počas hraničnej kontroly podal žiadosť o udelenie azylu, ktorému bol udelený azyl na území Slovenskej republiky, ktorému bola poskytnutá doplnková ochrana na území Slovenskej republiky, ktorý požiadal o poskytnutie dočasného útočiska na území Slovenskej republiky, ktorému bolo poskytnuté dočasné útočisko na území Slovenskej republiky alebo ktorému bol vydaný cestovný doklad cudzinca podľa osobitného predpisu.30) poznámka s číslom 30) § 13 zákona č. 647/2007 o cestovných dokladoch a o zmene a doplnení niektorých zákonov. Podľa § 12 ods. 4 zákona č. 404/2011 Z. z., odvolanie proti rozhodnutiu podľa odseku 2 nemá odkladný účinok. Podľa § 120 ods. 1 zákona č. 404/2011 Z. z., ak nie je v tomto zákone alebo osobitnom predpise 13) ustanovené inak, vzťahuje sa na konanie podľa tohto zákona všeobecný predpis o správnom konaní37). poznámka s číslom 13) Napríklad nariadenie (ES) č. 562/2006, nariadenie (ES) č. 810/2009. Podľa článku 13 Nariadenia Európskeho parlamentu a Rady (ES) č. 562/2006 z 15. marca 2006, ktorým sa ustanovuje Kódex spoločenstva o pravidlách upravujúcich pohyb osôb cez hranice (Kódex schengenských hraníc): 1. Vstup na územie členských štátov sa odoprie štátnemu príslušníkovi tretej krajiny, ktorý nespĺňa všetky podmienky na vstup stanovené v článku 5 ods. 1 a nepatrí do kategórií osôb, ktoré uvádza článok 5 ods. 4. Týmto nie je dotknuté uplatňovanie osobitných ustanovení, ktoré sa týkajú práva na azyl, medzinárodnú ochranu alebo na vydanie víz na dlhodobý pobyt. 2. Vstup sa môže odoprieť len na základe odôvodneného rozhodnutia, v ktorom sa uvedú presné dôvody odopretia. Rozhodnutie prijme orgán, ktorý na to oprávňuje vnútroštátne právo. Rozhodnutie nadobúda účinnosť okamžite. Odôvodnené rozhodnutie, v ktorom sa uvádzajú presné dôvody odopretia, sa vydáva na štandardnom formulári uvedenom v časti B prílohy V, ktorý vyplní orgán, ktorý oprávňuje vnútroštátne právo odoprieť vstup. Vyplnený štandardný formulár sa odovzdá dotknutému štátnemu príslušníkovi tretej krajiny, ktorý potvrdí prijatie rozhodnutia o odopretí vstupu prostredníctvom uvedeného formulára. 3. Osoby, ktorým sa odoprie vstup, majú právo na odvolanie. Odvolanie sa podáva v súlade s vnútroštátnym právom. Štátnemu príslušníkovi tretej krajiny sa poskytne aj písomná informácia o kontaktných miestach, ktoré sú schopné poskytnúť informácie o predstaviteľoch príslušných konať v mene štátneho príslušníka tretej krajiny v súlade s vnútroštátnym právom. Podanie takéhoto odvolania nemá vo vzťahu k rozhodnutiu o odopretí vstupu odkladný účinok. Bez toho, aby bola dotknutá náhrada poskytovaná podľa vnútroštátneho práva, má štátny príslušník tretej krajiny v prípade, že sa v odvolacom konaní zistí, že rozhodnutie o odopretí jeho vstupu bolo nepodložené, právo na opravu odtlačku pečiatky, ktorou sa odoprel vstup, a na opravu všetkých ostatných zrušení či dodatkov, ktoré vykonal členský štát, ktorý mu odoprel vstup. 4. Pohraničná stráž zabezpečí, aby na územie dotknutého členského štátu nevstúpil štátny príslušník tretej krajiny, ktorému bol vstup odopretý. 5. Členské štáty zostavujú štatistiky o počte osôb, ktorým sa odoprel vstup, o dôvodoch odopretia, štátnej príslušnosti osôb, ktorým sa odoprel vstup, a o druhu hranice (pozemná, vzdušná alebo námorná), na ktorej sa im vstup odoprel. Členské štáty odošlú tieto štatistiky raz ročne Komisii. Komisia každý druhý rok zverejní porovnanie štatistík poskytnutých členskými štátmi. 6. Podrobné pravidlá, ktorými sa riadi odopretie vstupu, sú uvedené v časti A prílohy V. Podľa článku 5 ods. 1 Nariadenia Európskeho parlamentu a Rady (ES) č. 562/2006, ktorým sa ustanovuje kódex Spoločenstva o pravidlách upravujúcich pohyb osôb cez hranice (Kódex schengenských hraníc), na pobyt, ktorý nepresiahne tri mesiace v rámci obdobia šiestich mesiacov, musia štátni príslušníci tretej krajiny spĺňať tieto podmienky: a) majú platný cestovný doklad alebo doklady, ktoré ich oprávňujú prekročiť hranicu; b) majú platné vízum v prípade, že sa vyžaduje podľa nariadenia Rady (ES) č. 539/2001 z 15. marca 2001 uvádzajúceho zoznam tretích krajín, ktorých štátni príslušníci musia mať víza pri prekračovaní vonkajších hraníc členských štátov, a krajín, ktorých štátni príslušníci sú oslobodení od tejto povinnosti(1), s výnimkou prípadu, ak sú držiteľmi platného povolenia na pobyt; c) zdôvodnia účel a podmienky plánovaného pobytu a majú dostatočné prostriedky na živobytie na dĺžku plánovaného pobytu a na návrat do svojej krajiny pôvodu alebo na tranzit do tretej krajiny, v ktorej ich určite prijmú, alebo sú schopní získať takéto prostriedky zákonným spôsobom; d) nejde o osoby, na ktoré bolo vydané v SIS upozornenie na účely odopretia vstupu; e) nepokladajú sa za hrozbu pre verejný poriadok, vnútornú bezpečnosť, verejné zdravie alebo medzinárodné vzťahy ktoréhokoľvek členského štátu, a najmä na nich z takéhoto dôvodu nebolo vo vnútroštátnych databázach členských štátov vydané upozornenie na účely odopretia vstupu. Podľa článku 5 ods. 4 citovaného Nariadenia, odchylne od odseku 1: a) štátnym príslušníkom tretej krajiny, ktorí nespĺňajú všetky podmienky stanovené v odseku 1, ale majú povolenia na pobyt alebo návratné vízum vydané jedným z členských štátov, alebo ak je potrebné, aj oba doklady, sa povolí vstúpiť na územia iných členských štátov na účely tranzitu na územie členského štátu, ktorý vydal povolenie na pobyt alebo návratné vízum, pokiaľ sa ich mená nenachádzajú na vnútroštátnom zozname nežiaducich osôb členského štátu, ktorého vonkajšie hranice sa snažia prekročiť, a upozornenie nie je doplnené o pokyny týkajúce sa odopretia vstupu alebo tranzitu; b) vstup na územia členských štátov sa môže povoliť štátnym príslušníkom tretej krajiny, ktorí spĺňajú podmienky stanovené v odseku 1, okrem tých, ktoré sú stanovené pod písm. b/, a ktorí na hranici preukážu svoju totožnosť, ak sa im udelí vízum na hranici v súlade s nariadením Rady (ES) č. 415/2003 z 27. februára 2003 o udeľovaní víz na hraniciach vrátane udeľovania týchto víz námorníkom na ceste(1). Podľa § 33 ods. 2 zákona č. 71/1967 Zb. o správnom konaní ( Správny poriadok), správny orgán je povinný dať účastníkom konania a zúčastneným osobám možnosť, aby sa pred vydaním rozhodnutia mohli vyjadriť k jeho podkladu, i k spôsobu jeho zistenia, prípade navrhnúť jeho doplnenie. Žalobca v podanej žalobe uviedol, že podľa jeho názoru je nesporné, že keďže zákon o pobyte cudzincov neupravuje postup pri odopretí vstupu, že platí zásada prednosti Kódexu schengenských hraníc. Namietal však, že Kódex neupravuje procesné oprávnenie cudzincov v súvislosti s odopretím vstupu, a preto platí, že pokiaľ ide o ich dodržanie, mal správny orgán postupovať v súlade s vnútroštátnou právnou úpravou a aplikovať aj vnútroštátne normy, teda napríklad aj zákon č. 71/1967 Zb.. K uvedenej žalobnej námietke je potrebné uviesť, že žalobca si nesprávne vykladá odôvodnenie napadnutého rozhodnutia žalovaného o výlučnej aplikácií Kódexu, pretože z odôvodnenia napadnutého rozhodnutia vyplýva, že žalovaný orgán Kódex výlučne uplatňoval len v súvislosti s mechanizmom odopretia vstupu a jeho postupom, pričom tak ako správne uviedol žalobca, na ostatné procesné oprávnenie cudzincov v súvislosti s odopretím vstupu, je možné, pokiaľ to nie je zákonom vylúčené, aplikovať aj inú vnútroštátnu úpravu. O uvedenom svedči aj skutočnosť, že správny orgán prvého stupňa poučoval žalobcu v zmysle § 17 ods. 1 zákona č. 71/1967 Zb. o správnom konaní. V podanej žalobe žalobca ďalej namietal, že požiadal o azyl, a že mu nebol ustanovený tlmočník, a teda dokladom, ktoré mu boli predložené nerozumel a odmietol ich podpísať. V tomto smere poukázal na Ústavu Slovenskej republiky a na Rozsudok Najvyššieho súdu SR sp. zn. 10Sža/9/2014, v zmysle ktorého sa Najvyšší súd SR zaoberal absenciou tlmočníka, ako aj právneho zástupcu, v priebehu rozhodnutia o zaistení cudzinca. K vyššie uvedenej žalobnej námietke súd poukazuje na uznesenie Ústavného súdu SR IV. ÚS 157/2011-17, podľa ktorého: Podstatou a zmyslom čl. 47 ods. 4 Ústavy SR je zabezpečiť každému účastníkovi konania pred súdom, iným štátnym orgánom alebo orgánom verejnej moci tlmočenie do jazyka, v ktorom sa vedie konanie z akéhokoľvek iného jazyka. Oprávnená osoba tak môže v konaní pred súdom, iným štátnym orgánom alebo orgánom verejnej správy komunikovať v ktoromkoľvek jazyku, ktorý je rozdielny od jazyka, v ktorom sa konanie vedie. V zmysle tohto článku Ústavy SR sa každému (teda aj cudzincovi), kto vyhlási, že neovláda jazyk, v ktorom sa vedie konanie, zaručuje právo na tlmočníka. Právo na poskytnutie tlmočníka je však podmienené vyhlásením účastníka konania, že neovláda jazyk, v ktorom sa konanie vedie (m. m. I. ÚS 38/96, III. ÚS 39/01). Z príslušných ustanovení zákona č. 404/2011 Z. z. vyplýva, že možnosť zvoliť si alebo povinnosť ustanoviť tlmočníka, je možné v prípade žiadosti o udelenie prechodného pobytu, žiadosti o udelenie trvalého pobytu a pri pretlmočení obsahu a dôvodov rozhodnutia o administratívnom vyhostení. Naproti tomu zákon č. 480/2002 Z. z. o azyle a o zmene a doplnení niektorých zákonov v ustanovení § 18 ods. 1 a 2 špecifikuje, že ak účastník konania neovláda slovenský jazyk, ministerstvo na konanie o azyle prizve tlmočníka. Účastník konania je oprávnený v konaní používať jazyk, v ktorom sa môže dorozumieť. Účastník konania si môže na vlastné trovy prizvať na konanie ďalšieho tlmočníka podľa svojho výberu. Žalobca v podanej žalobe nepopiera, že ovláda anglický jazyk a rovnako z úradných záznamov policajtov, ktoré sa nachádzajú v administratívnom spise, ktorí vykonávali hraničnú kontrolu vyplýva, že konania sa zúčastnil príslušník Policajného zboru práp. Bc. Tibor Tomori za účelom tlmočenia jednotlivých úkonov pri odopretí vstupu, ktorý žalobcovi vysvetlil jednotlivé úkony a ich význam a taktiež ďalší postup, ktorý sa bude vykonávať za účelom odopretia vstupu. Rovnako aj rozhodnutie o odopretí vstupu bolo žalobcovi predložené aj v anglickom jazyku, takže žalobca bol informovaný o skutočnostiach týkajúcich sa odopretia vstupu v jazyku, ktorému rozumie. Tvrdenie žalobcu o tom, že žiadal o azyl, žalobca v konaní žiadnym spôsobom nepreukázal, pričom k tomu súd považuje za potrebné uviesť, že v zmysle § 33 ods. 2 zákona č. 71/1967 Zb. o správnom konaní, žalobca sa pred vydaním rozhodnutia o odopretí vstupu, k jeho podkladu i k spôsobu jeho zistenia mohol vyjadriť, prípadne navrhnúť jeho doplnenie. V konkrétnom prípade mohol teda žalobca na predloženom tlačive o odopretí vstupu na hranici, ktorý odmietol podpísať, konkrétne uviesť, že žiada o azyl, čo však žalobca neučinil. Z oznámenia žalovaného zo dňa 26.06.2014 vyplýva, že žalobca tak urobil až 24.04.2014, kedy pricestoval na hraničný priechod v Ubli, kde požiadal o udelenie azylu a momentálne sa nachádza v Pobytovom tábore v A.. Žalobca v podanej žalobe ďalej namietal, že pokiaľ mu správny orgán prvého stupňa svojim konaním umožnil vstup na územie Slovenskej republiky, nemal už teda zákonnú možnosť na vydanie rozhodnutia o odopretí vstupu. K uvedenej žalobnej námietke súd uvádza, že v napadnutom rozhodnutí bola žalobcovi dostatočne vysvetlená situácia s hraničnými priechodmi. Žalobca sa v čase od 04.50 hod. do 14.00 hod. nachádzal vo vestibule budovy Oddelenia hraničnej kontroly Policajného zboru v Čiernej nad Tisou z dôvodu, že najbližší vlak smerom na Ukrajinu bol vypravený z hraničného priechodu Čierna nad Tisou - Čop až o 14.41 hod. a hraničný priechod Čierna nad Tisou - Čop nie je vybavený tranzitnou miestnosťou, kde by žalobca mohol počas konania odopretia vstupu zotrvať do odchodu najbližšieho spoja na Ukrajinu. Ďalším dôvodom bola aj tá skutočnosť, že všetky potrebné úkony k odopretiu vstupu bolo možné vykonať len v priestoroch budovy OHK PZ Čierna nad Tisou, ktorá je špecifická tým, že sa nachádza mimo hraničný priechod v meste Čierna nad Tisou, vzdialená cca 3 km od hraničného priechodu. Keďže žalobca počas celej doby zotrvania na OHK PZ Čierna nad Tisou bol v štádiu konania o odopretí vstupu a nebol mu na hraničnom priechode povolený vstup na územie SR, preto aj túto žalobnú námietku považuje súd za neopodstatnenú. Pokiaľ žalobca v podanej žalobe poukázal na Správu Vysokého komisára OSN, k tomu súd uvádza, že táto Správa pojednáva o dodržiavaní práv osôb podliehajúcich azylovému režimu, teda osôb, ktoré požiadajú o azyl na území Ukrajiny. Žalobca, ako to vyplýva z jeho odvolania proti rozhodnutiu správneho orgánu prvého stupňa, sa pred svojím neoprávneným vstupom na územie Slovenskej republiky zdržiaval na území Ukrajiny, kde však o azyl nepožiadal. Súd ďalej uvádza, že skutočnosti, na ktoré poukázal žalobca (riziká hroziace žalobcovi na Ukrajine), by mohli byť predmetom skúmania v konaní o udelenie azylu, nakoľko v zmysle § 8 zákona č. 480/2002 Z. z. o azyle, ministerstvo udelí azyl, ak tento zákon neustanovuje inak žiadateľovi, ktorý a) má v krajine pôvodu opodstatnené obavy z prenasledovania z rasových, národnostných alebo náboženských dôvodov, z dôvodov zastávania určitých politických názorov alebo príslušnosti k určitej sociálnej skupine a vzhľadom na tieto obavy sa nemôže alebo nechce vrátiť do tohto štátu, alebo b) je v krajine pôvodu prenasledovaný za uplatňovanie politických práv a slobôd. Pre konanie o odopretí vstupu podľa § 12 ods. 3 zákona č. 404/2011 Z. z. platí, že vstup nemožno odoprieť štátnemu príslušníkovi tretej krajiny, ktorý má udelený pobyt v Slovenskej republike, ktorý počas hraničnej kontroly podal žiadosť o udelenie azylu, ktorému bol udelený azyl na území Slovenskej republiky, ktorému bola poskytnutá doplnková ochrana na území Slovenskej republiky, ktorý požiadal o poskytnutie dočasného útočiska na území Slovenskej republiky, ktorému bolo poskytnuté dočasné útočisko na území Slovenskej republiky alebo ktorému bol vydaný cestovný doklad cudzinca podľa osobitného predpisu.30) Keďže podmienky uvedené v § 12 ods. 3 zákona č. 404/2011 Z. z., pre ktoré nemožno odoprieť vstup príslušníkovi tretej krajiny, žalobca nenapĺňal a nakoľko nespĺňal základné podmienky pre vstup štátnych príslušníkov tretej krajiny, ktoré sú upravené v čl. 5 ods. 1 a 4 Nariadenia Európskeho parlamentu a Rady (ES) č. 562/2006, ktorým sa ustanovuje kódex Spoločenstva o pravidlách upravujúcich pohyb osôb cez hranice (Kódex schengenských hraníc), je irelevantná aj žalobná námietka týkajúca sa porušenia čl. 3 Európskeho dohovoru o ochrane ľudských práv a základných slobôd. Pretože rozhodnutia žalovaného a správneho orgánu prvého stupňa sú v súlade s citovanými zákonnými ustanoveniami, súd žalobu podľa § 250j ods. 1 O.s.p. zamietol. Žalobca v konaní nebol úspešný, preto mu súd nepriznal právo na náhradu trov konania (§ 250k ods. 1 O.s.p.). Poučenie: Proti tomuto rozsudku je prípustné odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Košiciach, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napadá, v čom sa toto rozhodnutie alebo postup súdu považuje za nesprávny a čoho sa odvolateľ domáha. Odvolanie možno odôvodniť len tým, že v konaní došlo k vadám uvedeným v § 221 ods. 1 O.s.p., konanie má inú vadu, ktorá mohla mať za následok nesprávne rozhodnutie vo veci a rozhodnutie súdu prvého stupňa vychádza z nesprávneho právneho posúdenia veci.

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2014:7014200624.2 (dáta aktuálne k 13. 11. 2026). Záväzné je znenie zverejnené súdom.




